NARIADENIE KOMISIE (ES) č. 632/2008
z 2. júla 2008,
ktorým sa mení a dopĺňa nariadenie (ES) č. 1019/2002 o obchodných normách na olivový olej
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 113 ods. 1 písm. a) a článok 121 písm. h) v spojení s jeho článkom 4,
keďže:
(1)
Nariadením Komisie (ES) č. 1019/2002 (2) sa ustanovuje režim označovania určitých fakultatívnych údajov pre olivové oleje. V súlade s článkom 5 písm. c) uvedeného nariadenia sa údaje o organoleptických vlastnostiach panenských olivových olejov môžu uvádzať na štítkoch len vtedy, ak sa opierajú o výsledky analytickej metódy ustanovenej v nariadení Komisie (EHS) č. 2568/91 z 11. júla 1991 o charakteristikách olivového oleja a oleja z olivových zvyškov a o príslušných analytických metódach (3).
(2)
Práce týkajúce sa nových metód organoleptického hodnotenia umožňujúcich rozšíriť škálu pozitívnych vlastností panenských olivových olejov, ktoré začala Medzinárodná rada pre olivový olej (IOOC), boli dokončené v novembri 2007. V súčasnosti sa prispôsobujú právne predpisy Spoločenstva revidovanej metóde IOOC. Bolo by však predčasné uplatniť ustanovenia článku 5 písm. c) nariadenia (ES) č. 1019/2002 hneď od oficiálneho začiatku hospodárskeho roku 2008/2009, teda od 1. júla 2008.
(3)
Uplatniteľnosť článku 5 písm. c) nariadenia (ES) č. 1019/2002 by sa preto mala preložiť na neskorší dátum, na 30. november 2008, ktorý sa zhoduje s dátumom, keď sa oleje pochádzajúce z hospodárskeho roka 2008/2009 plnia do fliaš.
(4)
Nariadenie (ES) č. 1019/2002 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
V článku 12 ods. 2 nariadenia (ES) č. 1019/2002 sa tretí pododsek nahrádza takto:
„Článok 5 písm. c) sa uplatňuje od 30. novembra 2008.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. júla 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. júla 2008